**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá Ministerstvo pôdohospodárstva a rozvoja vidieka Slovenskej republiky na rokovanie vlády Slovenskej republiky návrh poslanca Národnej rady Slovenskej republiky Martina Fecka na vydanie zákona, ktorým sa mení a dopĺňa zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (tlač 1402) (ďalej len „návrh zákona“).

Podľa navrhovateľa, požiadavka na ustanovenie výnimiek zo zákazu prevodu vlastníckeho práva k pozemkom, ktoré tvorili verejný majetok (neknihované pozemky) a ktoré sú vo vlastníctve štátu a v správe Slovenského pozemkového fondu, vyplynula z požiadaviek aplikačnej praxe. Na základe uvedeného sa navrhuje, aby výnimku tvorili prevody pozemkov na účely výstavby verejnoprospešných stavieb, diaľnic a ciest pre motorové vozidlá, významných investícií, priemyselných parkov, nájomných bytov a pozemkov, ktoré sú právoplatným rozhodnutím štátneho orgánu určené na výstavbu a ťažbu.

**Stanovisko Ministerstva pôdohospodárstva a rozvoja vidieka Slovenskej republiky (ďalej len „ministerstvo“)**

Predmetom návrhu zákona je ustanovenie výnimiek zo zákazu prevodu vlastníckeho práva k pozemkom, ktoré tvorili verejný majetok (neknihované pozemky) a ktoré sú vo vlastníctve štátu a v správe Slovenského pozemkového fondu (ďalej len „fond“).

Ministerstvo k návrhu zákona uvádza, že akceptuje požiadavky aplikačnej praxe, nakoľko zákazom prevodu boli postihnuté aj pozemky, ktoré boli učené na výstavbu verejnoprospešných stavieb, diaľnic a ciest pre motorové vozidlá, významných investícií, priemyselných parkov, nájomných bytov a pozemky, ktoré sú právoplatným rozhodnutím štátneho orgánu určené na výstavbu a ťažbu. Predmetom zákazu zostanú naďalej ostatné pozemky vo vlastníctve štátu a v správe fondu podľa § 13 zákona č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, ktoré bude možné využiť na spoločné zariadenia a opatrenia.

Návrh zákona bol predmetom medzirezortného pripomienkového konania. Vznesené pripomienky sú v prílohe k materiálu. K návrhu zákona si uplatnili zásadné pripomienky Slovenský pozemkový fond, ktorý navrhoval rozšírenie výnimiek zo zákazu prevodu vlastníckeho práva aj na iné prevodné tituly a Žilinský samosprávny kraj, ktorý navrhoval doplnenie výnimiek o existujúce a plánované cesty II. a III. triedy a cyklotrasy podľa zákona č. 135/1961 Zb. o pozemných komunikáciách (cestný zákon) v znení neskorších predpisov.

**Záver**

Vzhľadom na vyššie uvedené ministerstvo odporúča vláde Slovenskej republiky vysloviť s návrhom zákona **súhlas**.